КъБКъУ-р къыхожаныкI
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетыр иджы етхуанэрэ хэтащ иджыблагъэ Москва щекIуэкIа ВУЗПРОЭКСПО-2017 лъэпкъ гъэлъэгъуэныгъэм.
КъыжыIапхъэщ мы гъэлъэгъуэныгъэр Уры-сейм Егъэджэныгъэмрэ ЩIэныгъэмкIэ и министерствэм къыхилъхьэурэ илъэс къэс зэрыригъэкIуэкIыр. Мыбы щагъэлъагъуэ адрей еджапIэ нэхъыщхьэхэми щрагъэкIуэкI щIэныгъэ-къэхутэныгъэ лэжьыгъэхэр, абыхэм кърикIуахэр, я ехъулIэныгъэхэмкIэ щIэныгъэлIхэр щызэдогуашэ.
КъБКъУ-м и лIыкIуэу абы щыIащ щIэныгъэ-къэхутэныгъэ лэжьыгъэхэмкIэ проректорым и къалэнхэр зыгъэзащIэ, химие щIэныгъэхэм я доктор, профессор Малкандуев Юсуф, ВМС-мрэ химиемкIэ кафедрэм и унафэщI, химие щIэныгъэхэм я доктор Хьэшыр Светланэ, инновационнэ, щIэныгъэ-къэхутэныгъэ лэжьыгъэхэмкIэ управленэм и лэжьакIуэхэу, биологие щIэныгъэхэм я кандидат СантIыкъ Максимрэ химие щIэныгъэхэм я кандидат Жансит Азэмэтрэ.
ЩIэныгъэлIхэм абы щагъэлъэгъуащ КъБКъУ-м физикэ, химие, медицинэ унэтIыныгъэхэмкIэ щрагъэкIуэкIа къэхутэныгъэ лэжьыгъэ нэхъыфIхэр, абыхэм кърикIуахэр.
Урысей Федерацэм егъэджэныгъэмрэ щIэныгъэмкIэ и министр Васильевэ Ольгэ къыщыпсалъэм къыхигъэщащ мы гъэлъэгъуэныгъэр адрейхэм къахэзыгъэщхьэхукIыр академическэ еджапIэ нэхъыщхьэхэр зэрыхэтыр арауэ зэрыщытыр икIи жиIащ иужьрей зэманым еджа- пIэ нэхъыщхьэхэм щрагъэкIуэкI щIэныгъэ-къэхутэныгъэ лэжьыгъэхэм нэрылъагъуу зэрызиужьыр.
Гъэлъэгъуэным кърикIуахэр къыщапщытэжым КъБКъУ-р къызэрыхэжаныкIам и нэщэнэу къыхуагъэфэщащ «ВУЗПРОМЭКСПО-2017» фIыщIэ тхылъыр.
ХЬЭРЭДУРЭ Аллэ.
